**Vedtægter for Havnerådet i Vordingborg Kommune**

**§ 1. Havnerådets formål og opgaver**Havnerådet rådgiver Kommunalbestyrelsen om de otte kommunale lystbådehavne.

Havnerådet har til opgave at arbejde strategisk med udvikling af havnene og repræsenterer brugerne, herunder foreninger, borgere, turismeerhvervet og erhvervs- og handelslivet i Vordingborg Kommunes otte lystbådehavne og bidrage til, at fremme kommunikationen til havnens brugere og fremme udviklingen inden for turisme, erhverv, vandsport og det rekreative område.  
Havnerådet er et dialogforum, som høres i beslutninger, der har afgørende betydning for brugerne i Vordingborg Kommunes otte lystbådehavne, herunder også politikker og strategier, der vedrører området.

Havnerådet har til opgave at inddrage, høre og informere den brede bruger- og interessentgruppe samt den havn eller organisation, som de repræsenterer i Havnerådet. Det betyder, at medlemmerne af Havnerådet forpligter sig til at repræsentere brugernes synspunkter, holde sig opdateret, svare på spørgsmål, være bindeled mellem Havneteamet og brugergrupperne gennem formidling og kommunikation, både før og efter møder i Havnerådet og i almindelighed.

De otte lystbådehavne er:  
Stege Havn, Klintholm Havn, Hårbølle Havn, Bogø Havn, Kalvehave Havn, Præstø Havn, Masnedsund Havn og Vordingborg Nordhavn.

**§ 2. Havnerådets sammensætning**Havnerådet består af følgende 12 medlemmer:

* En repræsentant for hver af de otte kommunale lystbådehavne
* En citymanager, som repræsenterer købstadshavnene Præstø, Stege, Vordingborg Nordhavn
* En repræsentant fra Møn- og Sydsjællands Turistforening
* Formand og næstformand for Klima- og Teknikudvalget

Havnerådets formand er formanden for Klima- og Teknikudvalget.   
Havnerådets næstformand vælges blandt rådets medlemmer ved første møde i valgperioden.

De otte medlemmer, der repræsenterer lystbådehavnene, vælges af den respektive havns Havneudvalg.

Hver af de ti medlemmer af Havnerådet, som ikke er medlem af Klima- og Teknikudvalget, har en personlig suppleant, som oplyses til Havneteamet efter første møde i Havnerådet i en ny valgperiode. Den personlige suppleant deltager i Havnerådets møde, hvis det ordinære medlem ikke kan deltage.

Repræsentanter fra Havneteamet deltager i Havnerådets møder.

**§ 3. Valgperiode**Medlemmerne af Havnerådet udpeges for en 4-årig periode og følger Kommunalbestyrelsens valgperiode.   
Valg til Havnerådet udføres i samme måned, som der er valg til Kommunalbestyrelsen.

**§ 4. Valgprocedure**Medlemmer af Havnerådet vælges på følgende måde:

En repræsentant og en suppleant for hver af de otte kommunale lystbådehavne vælges af den respektive havns Havneudvalg.

En citymanager, som repræsenterer de tre købstadshavne Præstø, Stege og Vordingborg Nordhavn vælges blandt citymanagerne.

En repræsentant fra Møn- og Sydsjællands Turistforening vælges af foreningen.

Formand og næstformand for det politiske udvalg, hvor havnene er forankret, er valgt gennem udpegning af Kommunalbestyrelsen.

**§ 5. Udtrædelse i valgperioden**Hvis et medlem udtræder i valgperioden, indtræder suppleanten og der vælges en ny suppleant, i det respektive medlems bagland. Udtræden og ny suppleant skal meddeles til Havneteamet.

**§ 6. Vederlag**Der udbetales ikke vederlag eller diæter til Havnerådets medlemmer.

**§ 7. Gennemførelse af møder**

Havnerådet mødes minimum to gange om året og afholder et årligt årsmøde for brugere og interessenter af de otte lystbådehavne.

Havneteamet indkalder til møder i Havnerådet, udarbejder dagsorden sammen med formanden og sammensætter et kort beslutningsreferat fra mødet.  
  
Medlemmerne af Havnerådet kan indsende emner til behandling fire uger før afholdelse af Havnerådsmøde.  
Dagsordenen og beslutningsreferat udarbejdes af Havneteamet og offentliggøres på Vordingborg Kommunes hjemmeside.  
Formanden leder møderne. Ved formandens fravær ledes møderne af næstformanden.

Der kan afholdes ekstraordinære møder, hvis minimum halvdelen af medlemmerne skønner det nødvendigt dog højst fire gange pr. år.

**§ 8. Beslutningsdygtighed**Rådet er et dialogforum, hvor der som udgangspunkt arbejdes ud fra princippet om konsensus og beslutninger træffes i enighed. Er der behov for at træffe beslutninger ved afstemning sker det, når Havnerådet er beslutningsdygtigt ved almindelig stemmeflerhed gennem afstemning blandt de fremmødte.

Havnerådet er beslutningsdygtigt, når formanden eller næstformanden og mindst halvdelen af Havnerådets øvrige medlemmer er til stede.

**Vedtaget i Kommunalbestyrelsen xx.xx.2023**

**Vedtægter for Havneudvalg i Vordingborg Kommune**

**§ 1- Havneudvalgenes formål og opgaver**Havneudvalgene har til opgave at repræsentere brugerne, herunder foreninger, borgere, turisme, erhverv og købstæderne i Vordingborg Kommunes otte lystbådehavne.  
  
Havneudvalgene skal afspejle de lokale interessenter på havnene og være repræsentative i deres sammensætning.   
Havneudvalget høres i de generelle beslutninger, der har afgørende betydning for den respektive havn. Havneudvalget høres ligeledes i forhold til politikker og strategier der vedrører den lokale havn.

De otte lystbådehavne er:  
Stege Havn, Klintholm Havn, Hårbølle Havn, Bogø Havn, Kalvehave Havn, Præstø Havn, Masnedsund Havn og Vordingborg Nordhavn.  
  
Høringer:   
Havneudvalgene høres i sager, som Havneudvalgets repræsentant i Havnerådet får tilsendt gennem sit virke i Havnerådet, samt i sager der er relevant for den enkelte havn. Det er Havneudvalgets repræsentant i Havnerådet, der er ansvarlig for, at det lokale Havneudvalg høres og inddrages i sager i den respektive havn, der har afgørende betydning for brugerne i havnen.  
  
Opgaver:   
Havneudvalget har til opgave at inddrage, høre og informere den brugergruppe, som de repræsenterer i Havneudvalget. Det betyder, at medlemmerne af Havneudvalget forpligter sig til at repræsentere brugernes synspunkter, holde sig opdateret, svare på spørgsmål og være bindeled mellem Havneteamet, Havnerådet og brugergrupperne gennem formidling og kommunikation både før og efter møder i Havneudvalget samt i almindelighed. Havneudvalget skaber og understøtter udvikling og initiativer på den enkelte havn.

**§ 2 – Havneudvalgets sammensætning**Hver havn har et lokalt havneudvalg, som på den enkelte havn består af en repræsentant for:

* En repræsentant for sejlere/bådejere
* Repræsentanter for de øvrige stedlige havne- og vandsportsrelaterede foreninger
* Repræsentanter for hver virksomhed på havnen
* En repræsentant for det stedlige lokalfora
* Citymanageren - gælder i de tre købstadshavne
* En repræsentant fra Møn- og Sydsjællandsturistforening i Klintholm Havns Havneudvalg

Hvert medlem har en suppleant, som oplyses til Havneteamet efter første møde i Havneudvalget i en ny valgperiode. Den personlige suppleant deltager i Havneudvalgets møde, hvis det ordinære medlem ikke kan deltage.   
Repræsentanter fra Havneteamet deltager i Havneudvalgenes møder.

Havneudvalget udpeger formand og næstformand ved første møde i valgperioden. Formandsposten bestrides som udgangspunkt af den respektive havns sejlklub, hvis denne ønsker det. I Klintholm Havn, hvor der ikke er en sejlklub, og i havne, hvor sejlklubben ikke ønsker at bestride formandsposten, vælges formanden på baggrund af afstemning i Havneudvalget, ligesom det er tilfældet ved valg til næstformand.  
  
Det er et krav, at formand og næstformand repræsenterer forskellige interesser i havnen, dvs. inden for grupperinger af sejlere/bådejere, øvrige vandsportsrelaterede foreninger og/eller erhverv på havnen.

**§ 3 – Valgperiode**Medlemmer til Havneudvalget udpeges for en 4-årig periode og følger Kommunalbestyrelsens valgperiode.

**§ 4 – Valgprocedure**Medlemmerne i Havneudvalget vælges i deres respektive foreninger (virksomheder og citymanageren vælges i virksomheden).  
Valg til Havneudvalget udføres i samme måned, som der er valg til Kommunalbestyrelsen og skal godkendes af Havneteamet.  
Ved konstituerende møde i Havneudvalget, udpeges en repræsentant fra Havneudvalget til Havnerådet.

**§ 5 – Udtrædelse i valgperioden**Hvis et medlem udtræder i valgperioden, indtræder suppleanten og der vælges en ny suppleant i det respektive medlems bagland. Udtræden og ny suppleant skal meddeles til Havneteamet.

**§ 6 – Vederlag**Der udbetales ikke vederlag eller diæter til Havneudvalgets medlemmer.

**§ 7– Gennemførelse af møder**Formanden for Havneudvalget indkalder til møder i Havneudvalget og udarbejder sammen med Havneteamet en dagsorden, som formanden udsender til Havneudvalgets medlemmer.   
Medlemmerne af Havneudvalget kan indsende emner til behandling, tre uger før afholdelse af Havneudvalgsmøde.  
Efter mødet udsender formanden et kort referat, som offentliggøres på Vordingborg Kommunes hjemmeside.   
Formanden for Havneudvalget fremsender hvert år i januar, et årshjul for afholdelse af årets møder til Havneteamet.   
Der kan afholdes ekstraordinære møder, hvis minimum 2/3 del af medlemmerne skønner det nødvendigt, samt ved hastehøringer.

Formanden leder møderne. Ved formandens fravær ledes møderne af næstformanden.

**§ 8 – Beslutningsdygtighed**Havneudvalget er et dialog- og høringsorgan og tillægges derfor ingen beslutningskompetence.

Vedtaget i Kommunalbestyrelsen xx.xx.2023